Philippus, Dei gratia rex Francorum. Noverint universi presentes pariter et futuri quod M[athildis], comitissa Nivernensis, in obitu W[illelmi], filii sui, et comitis Guidonis, sicut idem Guido, dum viveret, preordinaverat, quadraginta arpentos nemoris contulit ecclesie Pontiniacensi ob remedium anime illius pueri et Guidonis, comitis Nivernensis. Quod ut ratum et firmum habeatur, presentem paginam sigilli nostri auctoritate et regii nominis karactere communimus. Actum apud Autisiodorum, anno ab Incarnatione Domini Mº Cº LXXXº Iº, regni nostri tercio, astantibus in palatio nostro quorum nomina supposita sunt et signa: S. comitis Teobaudi, dapiferi nostri. - S. Guidonis buticularii. - S. Mathei camarerii. - S. Radulphi constabularii. Data per manum (monogramma) Hugonis cancellarii.